
Text rozhodnutia
Súd: Krajský súd Bratislava Spisová značka: 3Co/83/2016 Identifikačné číslo súdneho spisu: 1711203230 Dátum vydania rozhodnutia: 28. 02. 2017 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2017:1711203230.1 Uznesenie Krajský súd v Bratislave v senáte zloženom z predsedu senátu JUDr. Romana Bolebrucha a členov senátu JUDr. Alexandry Hanusovej a JUDr. Ing. Maria Dubaňa v spore žalobcu: EOS KSI Slovensko, s.r.o., Pajštúnska 5, Bratislava, zastúpeného TOMÁŠ KUŠNÍR, s.r.o., Pajštúnska 5, Bratislava, proti žalovanému: L. L., Z. X, V., za účasti vedľajšieho účastníka Spotrebiteľské združenie OSA, Fedinova 9, Bratislava, zastúpeného HKP Legal, s.r.o. Sasinkova 6, Bratislava, o zaplatenie 266,75 eura s prísl., na odvolanie žalobcu a vedľajšieho účastníka na strane žalovaného proti uzneseniu Okresného súdu Pezinok č.k. 36C/95/2012-94, zo dňa 17.8.2015, takto r o z h o d o l : Odvolací súd napadnuté uznesenie súdu prvej inštancie z r u š u j e a vec v r a c i a na ďalšie konanie. o d ô v o d n e n i e : 1. Súd prvej inštancie napadnutým uznesením uložil žalovanému a vedľajšiemu účastníkovi na strane žalovaného povinnosť spoločne a nerozdielne nahradiť žalobcovi súdny poplatok 16,50 eura a trovy právneho zastúpenia 306,49 eura. 2. V odôvodnení uviedol, že rozsudkom č.k. 36C/95/2012-87, zo dňa 28.4.2014, v celom rozsahu vyhovel žalobe žalobcu a vyslovil, že o náhrade trov súdneho konania rozhodne samostatným uznesením. Rozsudok nadobudol právoplatnosť 26.7.2014; súd prvej inštancie plne úspešnému žalobcovi podľa § 142 ods. 1 O.s.p. priznal právo na náhradu trov konania, potrebných na účelné bránenie práva v súlade s vyhl. MS SR č. 655/2004 Z.z. o odmenách a náhradách advokátov za poskytovanie právnych služieb, v znení účinnom vždy ku dňu poskytnutia úkonu právnej služby (ďalej len "vyhláška č. 655/2004 Z.z.") za 5 úkonov právnej služby po 23,34 eura (prevzatie a prípravu zastúpenia z 1.3.2011, písomný návrh na vydanie platobného rozkazu z 1.3.2011, písomné podanie z 11.2.2014, účasť na pojednávaní 12.2.2014 a účasť na pojednávaní 28.4.2014), spolu vo výške 116,20 eura a 38,94 eura ako režijný paušál. Náhradu cestovných výdavkov pri ceste z Bratislavy (sídlo právneho zástupcu žalobcu) do Pezinka a späť dňa 12.2.2014 a dňa 28.4.2014 priznal spolu vo výške 46,67 eura (dňa 12.2.2014 za 72 km pri cene PHM 1,436 eura/liter a spotrebe z TP 9,7 l/100 km, t.j. 23,21 eura a dňa 28.4.2014 za 72 km pri cene PHM 1,473 eura/liter a spotrebe z TP 9,7 l/100 km, t.j. 23,46 eura). Náhradu za stratu času za spiatočnú cestu stráveného cestou zo sídla právneho zástupcu žalobcu do miesta konania pojednávaní dňa 12.2.2014 a dňa 28.4.2014 z Bratislavy do Pezinka a späť priznal žalobcovi súd prvej inštancie spolu v sume 53,60 eura za 4 polhodiny. Nakoľko advokát bol platiteľom dane z pridanej hodnoty, zvýšil súd prvej inštancie odmenu a náhrady v celkovej sume 255,41 eura o daň z pridanej hodnoty, t.j. spolu mu priznal 306,49 eura. Vo vzťahu k uplatnenému úkonu právneho zastúpenia - písomné podanie zo dňa 20.2.2014, uviedol, že náhradu za poskytnutie tohto úkonu právnej služby žalobcovi nepriznal, nakoľko obsahom toho písomného podania bolo doplnenie podania zo dňa 1.3.2011 (žaloby), preukázanie vzťahu a právneho dôvodu vzniku pohľadávky medzi právnym predchodcom žalobcu a žalovaného, čo je obsahová náležitosť žaloby (§ 79 ods. 1, ods. 2 O.s.p.), ktorú bol žalobca povinný označiť a predložiť súdu spolu so žalobou, teda pokiaľ išlo týmto podaním len o napravenie vady žaloby, nepatrí žalobcovi odmena za tento úkon právnej služby. 3. K uplatnenému nároku na náhradu za stratu času, ktorú v časti uplatnených 4 polhodín za spiatočnú cestu, stráveného cestou zo sídla právneho zástupcu žalobcu do miesta konania pojednávaní dňa 12.2.2014 a 28.4.2014 z Bratislavy do Pezinka, súd prvej inštancie žalobcovi nepriznal, uviedol, že vychádzal z dopravného grafikonu verejných prepravcov. Podľa týchto uvedená cesta trvá 22, resp. 23 minút v závislosti od vlaku a keďže reálny čas cesty pri použití osobného motorového vozidla nie je možné preukázať, pri rozhodovaní o uplatnenom nároku na náhradu straty času sa opieral o preukázateľný údaj, ktorý mu bol poskytnutý železničným prepravcom a to 22, resp. 23 minút. Vzhľadom k tomu, že takto žalobcovi priznal náhradu straty času cestou strávenou zo sídla právneho zástupcu žalobcu do miesta konania pojednávaní dňa 12.2.2014 v rozsahu 2 x polhodina a dňa 28.4.2014 v rozsahu 2 x polhodina, vo zvyšku uplatneného nároku, t.j. 4 x polhodina, súd prvej inštancie náhradu za stratu času žalobcovi nepriznal. 4. Pri posudzovaní povinnosti vedľajšieho účastníka podieľať sa na náhrade trov súdneho konania súd prvej inštancie prihliadol na to, že podaním z 13.4.2012 vstúpil do konania na strane žalovaného z vlastného rozhodnutia za súčasného vznesenia námietky premlčania. V konaní bol plne úspešný žalobca, preto k náhrade trov konania zaviazal spoločne a nerozdielne žalovaného a vedľajšieho účastníka na jeho strane. 5. Proti uzneseniu podali odvolanie žalobca a vedľajší účastník na strane žalovaného. 6. Žalobca žiadal uznesenie súdu prvej inštancie zmeniť tak, že žalovaný a vedľajší účastník na jeho strane sú povinní spoločne a nerozdielne nahradiť mu trovy konania pozostávajúce zo zaplateného súdneho poplatku za návrh 16,50 eura a trov právneho zastúpenia 370,62 eura; zároveň si uplatnil trovy právneho zastúpenia v odvolacom konaní 20,03 eura. Namietal proti nepriznaniu uplatnených 8 polhodín strávených cestou na pojednávanie a späť 12.2.2014 a 28.4.2012, keď mu súd prvej inštancie priznal náhradu za stratu času iba za 4 polhodiny. Nesúhlasil s postupom súdu prvej inštancie, ktorý zisťoval trvanie cesty z dopravného grafikonu verejných prepravcov, podľa ktorých trvá uvedená cesta 22, resp. 23 minúť v závislosti od vlaku s odôvodnením, že reálny čas cesty pri použití osobného motorového vozidla nie je možné preukázať. Mal za to, že použitie motorového vozidla je plne v súlade s vyhláškou, pričom nevyhnutnosť použitia motorového vozidla vyplýva z jeho účelnosti práve s ohľadom na stratu času, ktorá by bola bývala advokátovi vznikla v dôsledku použitia hromadného dopravného prostriedku. Zastával názor, že z pohľadu advokáta, resp. advokátskeho koncipienta, ktorý cestuje v rámci výkonu svojho povolania na pojednávanie by práve preprava na pojednávanie prostredníctvom vlakového prepravcu zvýšila náklady spojené so stratou času. V prípade, že advokát použije na takúto cestu vlakovú dopravu, jeho strata času je podstatne vyššia ako pri použití motorového vozidla, nakoľko sa musí prepraviť z advokátskej kancelárie na vlakovú stanicu, obvykle musí prinajmenšom niekoľko minút počkať na konkrétne vlakové spojenie, ktoré s ohľadom na platný grafikon nemusí dokonale časovo korešpondovať s termínom vytýčeného pojednávania, a preto je možné, že bude musieť použiť skoršie spojenie, ďalej sa musí presunúť z vlakovej stanice na súd, na ktorom sa má konať pojednávanie. V tejto súvislosti poukázal na údaje získané z internetovej stránky www.google.sk/maps <http://www.google.sk/ maps>, podľa ktorej zo sídla Advokátskej kancelárie TOMÁŠ KUŠNÍR, s.r.o. - Pajštúnska 5, Bratislava, do miesta výkonu právneho úkonu - Okresný súd Pezinok, M.R. Štefánika 40, Pezinok, trvá najkratšia možná cestná trasa pre motorové vozidlo za ideálnych podmienok 31 minút. Zároveň je však nutné brať do úvahy skutočnosť, že uvedené „ideálne podmienky“ nie je možné očakávať pri frekvencii dopravy v časoch bežnej dennej premávky na trase Bratislava - Pezinok. Zastával názor, že strata času spojená s cestovaním na dve pojednávania na Okresnom súde Pezinok predstavovala stratu v rozsahu 8 polhodín. Na podporu svojho názoru, upriamil pozornosť odvolacieho súdu na uznesenie Najvyššieho súdu SR zo dňa 24.11.2011, sp. zn. 4 M Cdo 13/2010, v zmysle ktorého osobitný charakter výkonu funkcie advokáta odôvodňuje použitie vlastného cestného motorového vozidla na cestu za úkonom právnej služby do miesta, ktoré nie je totožné so sídlom jeho advokátskej kancelárie, a preto pôjde, bez ohľadu na vzdialenosť, vždy o účelne vynaložené cestovné náklady, na náhradu ktorých má advokát nárok. Vzhľadom na uvedené mal za to, že súd prvého stupňa mal žalobcovi priznať nárok na náhradu za stratu času tak, ako si ho žalobca, resp. právny zástupca, vyčíslil. 7. Vedľajší účastník na strane žalovaného podaným odvolaním žiadal napadnuté uznesenie súdu prvej inštancie zrušiť; uplatnil si trovy odvolacieho konania 53,89 eura. Dôvod, pre ktorý ho súd prvej inštancie zaviazal spolu so žalovaným na náhradu trov konania spoločne a nerozdielne (skutočnosť, že v konaní vystupoval na podporu žalovaného a v konaní vzniesol nedôvodnú námietku premlčania), nepovažoval za dostatočný na jeho zaviazanie nahradiť trovy konania spolu so žalovaným spoločne a nerozdielne. Uviedol, že je občianskym združením založeným za účelom kolektívnej ochrany práv spotrebiteľov. Jeho činnosť spočíva, okrem iného, v ochrane kolektívnych práv spotrebiteľov v zmysle § 3 ods. 5 zák. č. 250/2007 Z.z. a podľa § 54 Obch. zák. Ochrana spotrebiteľských práv sa realizuje prostredníctvom zastupovania spotrebiteľov v občianskom súdnom konaní, či vstúpení do spotrebiteľských sporov v pozícii vedľajšieho účastníka podľa § 93 ods. 2 O.s.p. Poukázal na znenie § 93 ods. 2 O.s.p., pričom vzhľadom na skutočnosť, že do konania vstúpil z vlastného podnetu za účelom ochrany práv spotrebiteľa (žalovaného) a žalobcovi (dodávateľovi) svojim úkonom nespôsobil žiadne navýšenie účelne vynaložených trov konania, nevidel žiadny dôvod, prečo by mal byť zaviazaný na náhradu trov konania so žalovaným spoločne a nerozdielne. Poukázal na to, že s účinnosťou od 15.10.2008 zákon zaviedol novú skupinu subjektov, ktoré môžu vystupovať ako vedľajší účastník v konaní. Pri tejto druhej skupine ide o iné posudzovanie kritérií na vedľajšie účastníctvo, ako pri prvej skupine vedľajšieho účastníctva. Kým pri prvej skupine musí ísť o hmotnoprávny záujem vedľajšieho účastníka na výsledku konania, v druhej skupine zavedenej od 15.10.2008, legitimáciu na vstup vedľajšieho účastníka do konania dáva samotný zákon; v jeho prípade ide o zák. č. 250/2007 Z.z. Zastával názor, že je potrebné uvedené dve skupiny vedľajšieho účastníctva rozlišovať aj vo vzťahu k znášaniu náhrady trov konania; jeho účelom je totiž ochrana práv spotrebiteľov a nie sledovanie vlastného hmotnoprávneho záujmu. Súd prvej inštancie sa mal v rámci odôvodnenia uznesenia presvedčivým spôsobom vysporiadať s otázkou, z akého dôvodu vznikla solidarita náhrady trov medzi intervenientom a žalovaným. Poukázal na uznesenie Krajského súdu v Bratislave č.k. 9Co/308/2012-109, zo dňa 19.12.2012, v odôvodnení ktorého sa odvolací súd rovnako stotožnil s právnym názorom, že medzi hlavným a vedľajším účastníkom v súdenej veci neexistuje taký hmotnoprávny vzťah, ktorý by odôvodňoval uloženie povinnosti nahradiť trovy konania žalobcu spoločne a nerozdielne. 8. Vo vyjadrení k odvolaniu vedľajšieho účastníka žalobca poukázal na to, že cieľom vedľajšieho účastníka - Spotrebiteľského združenia OSA je kolektívna ochrana spotrebiteľov, podávanie žalôb podľa zákona o ochrane spotrebiteľa (§ 30 ods. 5 zák. č. 250/2007 Z.z.), zastupovanie spotrebiteľov v občianskom súdnom konaní a vstup do spotrebiteľských sporov v pozícii vedľajšieho účastníka (§ 93 ods. 2 O.s.p.). K povinnosti vedľajšieho účastníka nahradiť trovy konania uviedol, že vedľajší účastník má v konaní oprávnenie na všetky procesné úkony ako strana sporu. V tejto súvislosti poukázal na rozhodnutia Najvyššieho súdu ČR sp. zn. 26 Cdo 1986/1999 a sp. zn. 21 Cdo 1859/2004. Bol toho názoru, že súd prvej inštancie správne žalobcovi priznal náhradu trov konania. Záverom poukázal na rozhodnutie Krajského súdu v Bratislave sp. zn. 6Co/330/2012, v zmysle ktorého „vedľajší účastník má v spore rovnaké práva ako účastník konania (...) a možno mu uložiť, aby vedľa účastníka, ktorému v spore pomáhal, zaplatil náhradu trov konania, ak tento účastník bol v spore neúspešný. V prejednávanej veci súd prvého stupňa žalobe vyhovel a žalovaná, ktorú vedľajší účastník v spore podporoval, teda vo veci nemala úspech. Preto je vedľajší účastník povinný spolu so žalovanou v zmysle § 142 ods. 1 O.s.p. nahradiť žalobcovi trovy konania“. 9. O odvolaní žalobcu a vedľajšieho účastníka na strane žalovaného proti uzneseniu súdu prvej inštancie odvolací súd rozhodoval po nadobudnutí účinnosti zákona č. 160/2015 Z.z. Civilný sporový poriadok (ďalej len „C.s.p.“) a to s poukazom na § 470 ods. 1 C.s.p. v zmysle ktorého, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 10. Podľa § 251 ods. 2 C.s.p. trovy konania sú všetky preukázané, odôvodnené a účelne vynaložené výdavky, ktoré vzniknú v konaní v súvislosti s uplatňovaním alebo bránením práva. Podľa § 255 <aspi://module='KO'&link='KO160_2015SK%2523255'&ucin-k-dni='30.12.9999'>ods. 1 C.s.p. súd prizná strane náhradu trov konania podľa pomeru jej úspechu vo veci. 11. Odvolací súd, ktorý bol viazaný rozsahom a dôvodmi odvolania (§ 379, § 380 ods. 1 C.s.p.), preskúmal napadnuté uznesenie, prejednal odvolania žalobcu a vedľajšieho účastníka bez nariadenia pojednávania podľa § 385 ods. 1 C.s.p. a dospel k záveru, že odvolania sú dôvodné a uznesenie súdu prvej inštancie je potrebné zrušiť a vec vrátiť súdu prvej inštancie na ďalšie konanie. 12. V danej veci bolo nesporné, že žalobca mal vo veci plný úspech a preto súd prvej inštancie správne o náhrade trov konania rozhodol podľa § 142 ods. 1 O.s.p. tak, že žalobcovi priznal plnú náhradu trov konania. 13. Odvolací súd sa po preskúmaní napadnutého uznesenia stotožnil s odvolacou námietkou žalobcu, že súd prvej inštancie postupoval nesprávne, keď čas potrebný na cestu zo sídla advokáta na pojednávanie a späť, za stratu ktorého mu priznal náhradu, určil podľa grafikonu verejných prepravcov v rozsahu 22, resp. 23 minút. 14. Podľa § 17 ods. 1 vyhl. č. 655/2004 Z.z. pri úkonoch právnej služby vykonávaných v mieste, ktoré nie je sídlom advokáta, za čas strávený cestou do tohto miesta a späť patrí advokátovi náhrada za stratu času vo výške jednej šesťdesiatiny výpočtového základu za každú aj začatú polhodinu. 15. Nárok advokáta na náhradu výdavkov súvisiacich s cestovným a na náhradu za stratu času vyplýva z § 15 a § 17 vyhl. č. 655/2004 Z.z. Osobitný charakter výkonu funkcie advokáta odôvodňuje použitie vlastného cestného motorového vozidla na cestu za úkonom právnej služby do miesta, ktoré nie je totožné so sídlom jeho advokátskej kancelárie, a preto pôjde, bez ohľadu na vzdialenosť, vždy o účelne vynaložené cestovné náklady, na náhradu ktorých má advokát nárok. Táto zásada bude platiť aj pri cestách v jednom meste, ak sa cestné motorové vozidlo použije z okresu do okresu. Je na mieste rozlíšenie medzi pojmami „mesto“ a „miesto“, pričom úkony právnej služby (za ktoré nebola advokátovi priznaná náhrada cestovných výdavkov), boli uskutočnené v meste Bratislava, avšak v mieste súdu, teda v inom mieste, ako je sídlo advokáta. Obdobný postup sa vyžaduje aj v súvislosti s priznávaním náhrady za stratu času (uznesenie Najvyššieho súdu Slovenskej republiky sp. zn. 4 M Cdo 13/2010 zo dňa 24.11.2011). 16. S poukazom na citovanú časť odôvodnenia uznesenia Najvyššieho súdu Slovenskej republiky, na ktorú poukázal aj žalobca a s ktorou sa odvolací súd stotožňuje, má žalobca v rámci náhrady trov konania nárok i na náhradu za stratu času advokáta v zmysle § 17 ods. 1 vyhl. č. 655/2004 Z.z. za cestu zo sídla advokáta v okrese Bratislava V (Pajštúnska 5) do okresu Pezinok a späť v dňoch pojednávaní 12.2.2014 a 28.4.2012 a to za použitia osobného cestného vozidla. Pokiaľ súd prvej inštancie priznal žalobcovi náhradu cestovných výdavkov za spotrebu pohonných hmôt, nebol dôvod na nepriznanie náhrady za stratu času spojený s cestou na tieto pojednávania osobným motorovým vozidlom. Súdom určená doba trvania cesty podľa grafikonu železničného verejného prepravcu navyše nezohľadňovala čas, potrebný na cestu na príslušnú železničnú stanicu zo sídla advokáta a ani zo stanice na súd a späť. 17. Rovnako odvolací súd považoval za dôvodné aj odvolanie vedľajšieho účastníka na strane žalovaného. S poukazom na záver, vyslovený v uznesení NS SR sp. zn. 6 Cdo 181/2015, zo dňa 22.11.2016, považuje na potrebné uviesť, že na procesných právach a povinnostiach subjektu vystupujúceho v konaní (spore) ako vedľajší účastník nič nezmenila zmena právnej úpravy spočívajúca v zrušení Občianskeho súdneho poriadku a v nadobudnutí účinnosti Civilného sporového poriadku od 1. júla 2016. Aj oznámenie určitého subjektu, že vstupuje do konania ako vedľajší účastník na žalujúcej alebo žalovanej strane, je totiž procesným úkonom, ktorého účinky - vznik vedľajšieho účastníctva - zostávajú v zmysle § 470 ods. 2 veta prvá C.s.p. zachované. Iný výklad, podľa ktorého vedľajšie účastníctvo takéhoto subjektu účinnosťou C.s.p. bez ďalšieho zaniklo, by odporoval ústavným zásadám ochrany nadobudnutých práv a ochrany legitímneho očakávania, vyplývajúcim z princípu právnej istoty ako jedného zo základných princípov právneho štátu. Okrem toho by takýmto výkladom nebol rešpektovaný ústavný princíp rovnosti, pretože trvanie nadobudnutého statusu vedľajšieho účastníka by nebolo závislé na naplnení jeho zmyslu (ktorým je dosiahnutie víťazstva v spore tej strany, na strane ktorej vedľajší účastník vystupuje, a ktorý trvá až do právoplatného rozhodnutia vo veci), ale na náhodilosti, t.j. na tom, či konanie bolo k 1. júlu 2016 právoplatne skončené alebo neskončené. Vzhľadom na tieto závery v konaní ďalej pokračoval s týmto vedľajším účastníkom. 18. Odvolací súd sa stotožnil s názorom vedľajšieho účastníka na strane žalovaného, že s účinnosťou od 15.10.2008 zaviedol zákon druhú skupinu subjektov, ktoré môžu vystupovať ako vedľajší účastníci v konaní. V tejto tzv. druhej skupine subjektov vedľajšieho účastníctva, na rozdiel od prvej skupiny vedľajšieho účastníctva, v ktorej musí ísť o hmotnoprávny záujem vedľajšieho účastníka na výsledku konania, sa hmotnoprávny záujem na výsledku konania neskúma; legitimáciu na vstup vedľajšieho účastníka do konania dáva samotný zákon. Sem patria aj spory o ochrane spotrebiteľa, keď na strane spotrebiteľa môže vystupovať právnická osoba, ktorej predmetom činnosti je ochrana spotrebiteľských práv podľa zákona č. 205/2007 Z.z. o ochrane spotrebiteľa. Rovnako prejednávaná právna vec je sporom, v ktorom je postavenie vedľajšieho účastníka na strane žalovaného charakterizované tým, že sa neskúma jeho hmotnoprávny záujem na výsledku konania, keďže ide o vedľajšieho účastníka zo spomínanej druhej skupiny subjektov a ktorého legitimácia na vstup do konania vyplýva priamo zo zákona (o ochrane spotrebiteľa). 19. Súd prvej inštancie odôvodnil uloženie povinnosti vedľajšiemu účastníkovi na strane žalovaného spolu so žalovaným spoločne a nerozdielne výlučne tým, že vstúpil do konania z vlastného podnetu za súčasného vznesenia námietky premlčania. Toto odôvodnenie však nedáva odpoveď na to, prečo bola daná povinnosť uložená aj vedľajšiemu účastníkovi a prečo spoločne a nerozdielne so žalovaným. V predmetnej právnej veci nejde v prípade žalovaného (ako hlavného účastníka v konaní) a združenia na ochranu občana spotrebiteľa (ako vedľajšieho účastníka na strane žalovaného) o nerozlučné spoločenstvo. Zmyslom vedľajšieho účastníctva bola podľa príslušných ustanovení Občianskeho súdneho poriadku „pomoc v konaní“ jednej zo strán sporu (v danom prípade žalovanému). Uloženie povinnosti žalovanému plniť v prospech žalobcu vo veci samej súdom neznamená prechod plnenia takejto povinnosti na vedľajšieho účastníka, ako je tomu napr. v sporoch pri nárokoch zo zodpovednosti za škodu spôsobenú prevádzkou motorových vozidiel za účasti poisťovne, za splnenia všetkých zákonných podmienok. Medzi hlavným a vedľajším účastníkom v súdenej veci neexistuje taký hmotnoprávny vzťah, ktorý by odôvodňoval uloženie povinnosti nahradiť trovy konania žalobcu spoločne a nerozdielne. Preto pokiaľ súd prvej inštancie povinnosť nahradiť trovy konania žalobcovi uložil hlavnému a vedľajšiemu účastníkovi na strane žalovaného spoločne a nerozdielne, vec nesprávne právne posúdil. 20. Pokiaľ žalobca vo svojom vyjadrení k odvolaniu vedľajšieho účastníka poukazoval okrem iného aj na rozhodnutie Najvyššieho súdu ČR sp. zn. 26 Cdo 1986/99, podľa záveru ktorého „....pod rovnakými právami a povinnosťami v konaní v zmysle § 93 ods. 3 veta prvá O.s.p. je nutné rozumieť výlučne práva a povinnosti procesnej povahy. Vedľajší účastník tak síce môže byť rozhodnutím súdu zaviazaný k náhrade trov konania, alebo naopak mu náhrada týchto trov môže byť priznaná, je ale vylúčené, aby mu rozhodnutím vo veci samej bolo prisúdené právo alebo uložená povinnosť, ktorá tvorí predmet sporu vo veci samej.“ Ďalej poukazoval na rozhodnutie NS ČR sp. zn. 21 Cdo 1859/2004, podľa ktorého „... ak sa zúčastnila poisťovňa súdneho konania o odškodnenie pracovného úrazu alebo choroby z povolania ako vedľajší účastník na strane zamestnávateľa, je povinná podľa rozhodnutia súdu nahradiť (spoločne a nerozdielne so zamestnávateľom) zamestnancovi prisúdenú náhradu trov konania...“. Podľa názoru odvolacieho súdu nie je sporné (aj s ohľadom na vyššie uvedené rozhodnutie NS ČR sp. zn. 26 Cdo 1986/99), že aj vedľajšiemu účastníkovi, patriacemu do spomínanej druhej skupiny subjektov vedľajších účastníkov, možno uložiť povinnosť nahradiť trovy, prípadne mu priznať právo na náhradu trov konania. Záver rozhodnutia NS ČR sp. zn. 21 Cdo 1859/2004 však nemožno bez ďalšieho prijať a aplikovať aj na súdenú právnu vec, a teda prijať záver o solidárnej povinnosti žalovaného a vedľajšieho účastníka na strane žalovaného nahradiť žalobcovi trovy konania. Predovšetkým rozhodnutie NS ČR sp. zn. 21 Cdo 1859/2004 nezohľadňuje právnu úpravu vedľajšieho účastníka patriaceho do tzv. druhej skupiny subjektov vedľajšieho účastníctva. 21. Keďže v danej veci je zrejmé, že súd prvej inštancie pri určovaní povinnosti nahradiť trovy konania žalovanému a jej rozsahu vychádzal z nesprávneho právneho posúdenia a svoje rozhodnutie neodôvodnil spôsobom stanoveným § 236 C.s.p. (predtým § 169 ods. 1 O.s.p.), došlo k porušeniu práva strán na spravodlivý proces; uvedeným nesprávnym procesným postupom bolo stranám sporu znemožnené, aby uskutočňovali im patriace procesné práva v takej miere, že došlo k porušeniu práva na spravodlivý proces a súčasne tento nedostatok nemožno napraviť v konaní pred odvolacím súdom, preto odvolací súd uznesenie súdu prvej inštancie podľa § 389 ods. 1 písm. b) C.s.p. zrušil a podľa § 391 ods. 1 O.s.p. vrátil vec na ďalšie konanie. V ďalšom konaní súd prvej inštancie rozhodne o nároku na náhradu trov konania a následne o výške náhrady trov konania v zmysle § 262 ods. 1, 2 C.s.p. a v súlade so závermi tohto rozhodnutia; svoje závery odôvodní spôsobom zodpovedajúcim § 236 C.s.p. 22. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1711203230.1 (dáta aktuálne k 13. 11. 2026). Záväzné je znenie zverejnené súdom.




